E-2875/2011

Mál þetta, sem dómtekið var í dag, er höfðað af M-x-x S-x-x, Bjarkarvöllum 5d, Hafnarfirði, með stefnu birtri 24. júní 2011, á hendur Capital-Inn ehf., Suðurhlíð 35d, Reykjavík.

Endanlegar dómkröfur stefnanda er þær, að stefnda verði gert að greiða henni laun og orlofsgreiðslur að fjárhæð 851.326 krónur ásamt dráttarvöxtum samkvæmt 1. mgr. 6. gr. vaxtalaga nr. 38/2001 frá 1. júní 2009 af 69.532 krónum til 1. júlí 2009 og frá þeim degi af 685.161 krónu til 1. ágúst 2009 og frá þeim degi af 928.108 krónum til 1. september 2009 og frá þeim degi af 1.117.086 krónum til 4. október 2011 og frá þeim degi af 851.326 krónum til greiðsludags. Þá er þess krafist að dæmt verði, að dráttarvextir skuli leggjast við höfuðstól á tólf mánaða fresti í fyrsta sinn þann 1. júní 2010 en síðan árlega þann dag. Loks krefst stefnandi málskostnaðar samkvæmt mati dómsins, auk vaxta af málskostnaði samkvæmt III. kafla vaxtalaga frá 15. degi eftir uppkvaðningu dóms til greiðsludags. Einnig er krafist virðisauka af málskostnaði þar sem stefnandi sé ekki virðisaukaskattskyldur.

Stefndi krefst þess aðallega að hann verði sýknaður af öllum kröfum stefnanda. Til vara krefst hann þess að dómkröfur stefnanda verði lækkaðar um 1.037.746 krónur og að viðurkenndur verði réttur stefnda til að skuldajafna kröfu sinni að fjárhæð 290.500 krónur við kröfu stefnanda. Loks krefst stefndi málskostnaðar að skaðlausu samkvæmt síðar framlögðum málskostnaðarreikningi eða samkvæmt mati dómsins en til vara að málskostnaður falli niður milli aðila.

Í þinghaldi í dag var málið endurupptekið og lagði stefnandi þá fram sókn þar sem lagfærð var skekkja við útreikning á sundurliðun kröfu vegna júní 2009 og dráttarvaxtakröfu í samræmi við það. Þá var dregin frá innborgun að fjárhæð 265.760 krónur sem stefndi greiddi stefnanda 4. október 2011.

I.

Stefnandi lýsir málavöxtum þannig í stefnu, að hún hafi hafið störf hjá stefnda hinn 8. maí 2009 og starfað í gestamóttöku á gistiheimili stefnda. Hún hafi hætt störfum 5. ágúst 2009 samkvæmt samkomulagi aðila. Umsaminn starfstími stefnanda hafi verið alla virka daga frá kl. 16:00 til kl. 08:00 auk þess sem hún hafi starfað á sólarhringsvöktum aðra hverja helgi frá kl. 16:00 á föstudegi til kl. 08:00 á mánudegi. Vegna framangreindra starfa hafi stefnanda verið greiddar 220.000 krónur.

Stefnandi heldur því fram í stefnu að heildarlaun hennar á starfstímanum hafi samkvæmt kjarasamningum numið 1.418.168 krónum auk 10,17% orlofs og desemberuppbóta. Stefnanda hafi aðeins verið greidd laun 2. júlí 2009 að fjárhæð 243.971 króna og 2. ágúst 2009 að fjárhæð 243.971 króna. Eins og að framan greinir skilaði stefnandi sókn í dag þar sem lagfærð var skekkja við útreikning vegna launa í júní 2009.

Þar sem innheimtutilraunir hafi reynst árangurslausar hafi málshöfðum þessi verið nauðsynleg en bréf vegna þessa hafi verið sent af VR 26. apríl 2010 og ítrekunarbréf frá lögmanni stefnanda 5. maí sama ár.

Í greinargerð lýsir stefndi málavöxtum á þann veg, að hann hafi ráðið stefnanda í vinnu frá 1. júní 2009 og hafi stefnandi starfað í gestamóttöku á gistiheimili stefnda samkvæmt munnlegu samkomulagi. Umsaminn starfstími stefnanda hafi verið alla virka daga frá kl. 16:00 til kl. 24:00, auk þess sem stefnandi hafi starfað aðra hvora helgi frá kl. 08:00 til 24:00. Sé það því rangt, sem fram komi í stefnu, að vinnutími stefnanda hafi verið frá kl. 16:00 til 08:00 á virkum dögum og að stefnandi hafi verið á sólarhringsvöktum um helgar. Umsamin heildarlaun vegna framangreindra starfa hafi verið 243.971 króna á mánuði.

Stefndi hafi greitt stefnanda laun fyrir júní 2009 að fjárhæð 243.971 krónu og fyrir júlí 2009 að fjárhæð 243.971 krónu. Greiðslurnar hafi borist 2. júlí 2009 og 2. ágúst sama ár. Þessu til viðbótar, og umfram alla skyldu, hafi stefndi nú þegar greitt stefnanda 265.760 krónur og sé því skuldlaus gagnvart stefnanda.

II.

Stefnandi kveðst í máli þessu gera kröfu til greiðslu vangreiddra launa og orlofs að fjárhæð 851.326 krónur, ásamt dráttarvöxtum. Þegar stefnandi hafi starfað um helgar á sólarhringsvöktum hafi henni verið heimilt að læsa gistiheimilinu um miðnætti en stefnandi hafi verið ein á starfsstöð stefnda og því orðið að taka að sér aðkallandi verkefni hverju sinni. Þannig hafi stefnandi starfað við næturvörslu á nóttunni og almenn störf á daginn um helgar.

Byggi krafan á kjarasamningi VR og Samtaka atvinnulífsins sem gerður var í febrúar 2008. Samkvæmt samningum séu laun vegna dagvinnu 931,94 krónur, laun með 33% álagi séu 1.239,47 krónur (á tímabilinu frá kl. 17:00 til kl. 24:00), laun með 45% álagi séu 1.351,31 krónur (á tímabilinu frá kl. 00:00 til kl. 08:00 svo og um helgar), laun með 90% álagi séu 1.770,68 krónur (stórhátíðarálag). Stefnanda hafi ekki verið greidd laun í samræmi við kjarasamninga.

Þá vísar stefnandi til þess að þegar að um helgarvaktir hafi verið að ræða hafi ákvæði framangreinds kjarasamnings um lágmarkshvíld verið virt að vettugi. Samkvæmt grein 2.4.1. samningsins skuli starfsmaður fá að minnsta kosti 11 klst. samfellda hvíld á sólarhring. Á virkum dögum hafi hvíldartíminn aðeins verið 8 tímar en hvíldartími hafi enginn verið um helgar. Samkvæmt kafla 2.4. samningsins skuli þegar ekki næst 11 klst. hvíld á milli vakta veita starfsmanni frítökurétt sem nemi 1.5. klst. dagvinnu vegna hverrar klst. sem á 11. klst. hvíld skorti. Við starfslok hafi stefnda því borið að greiða stefnanda áunninn frítökurétt með sama hætti og þegar um orlof hafi verið að ræða. Stefnanda hafi hins vegar aldrei verið greidd laun vegna skerðingar á hvíldartíma og því séu launagreiðslur hennar á starfstíma hjá stefnda undir lágmarkskjörum, sbr. lög nr. 55/1980 um starfskjör launafólks og skyldutryggingu lífeyrisréttinda og kjarasamningum.

Stefnandi kveður laun sín á starfstíma hjá stefnda með hliðsjón af tímaskýrslum stefnanda og kjarasamningum vera sem hér segir:

Í maí 2009 hafi stefnandi starfað 30,5 dagvinnustundir, 7 stundir á 33 % álagi og 24 stundir á 45 % álagi. Laun vegna framangreindra starfa nemi 69.531 krónum (30,5 x 931,94 krónur + 7 x 1.239,47 krónur + 24 x 1.351,31 krónur).

Í júní 2009 hafi stefnandi starfað 40 dagvinnustundir, 136 stundir á 33 % álagi, 288 stundir á 45 % álagi og 16 stundir á 90% álagi. Laun vegna framangreindra starfa nemi 623.353 krónum (40 x 931,94 krónur + 136 x 1.239,47 krónur + 288 x 1.351,31 krónur + 16 x 1.770,68 krónur). Auk þess beri að greiða stefnanda vegna skerðingar á hvíldartíma hennar að 169 klst. og beri að greiða stefnanda 236.247 krónur vegna þeirrar skerðingar (169 klst. x 1.5 dagvinnustund x 931,94 krónur). Samtals nemi laun stefnanda í júní 2009 því 859.600 krónum (623.353 krónur + 236.247 krónur).

Í júlí 2009 hafi laun samkvæmt kjarasamningi VR og Samtaka atvinnulífsins hækkað og séu laun vegna dagvinnu 971,64 krónur, laun með 33% álagi séu 1.292,28 krónur (á tímabilinu frá kl. 17:00 til kl. 24:00), laun með 45% álagi séu 1.408,88 krónur (á tímabilinu frá kl. 00:00 til kl. 08:00 svo og um helgar) og laun með 90% álagi séu 1.864,12 krónur (stórhátíðarálag).

Í júlí 2009 hafi stefnandi starfað 23 dagvinnustundir, 161 stundir á 33 % álagi og 120 stundir á 45 % álagi. Laun vegna framangreindra starfa nemi 399.471 krónum (23 x 971,64 krónur + 161 x 1.292,28 krónur + 120 x 1.408,88 krónur). Auk þess beri að greiða stefnanda vegna skerðingar á hvíldartíma hennar að 60 klst. og beri að greiða stefnanda 87.447 krónur vegna þeirrar skerðingar (60 klst. x 1.5 dagvinnustund x 931,94 krónur). Samtals nemi laun stefnanda í júlí 2009 því 486.918 krónum (399.471 krónur + 87.447 krónur).

Í ágúst 2009 hafi stefnandi starfað 7 dagvinnustundir, 9 stundir á 33 % álagi og 8 stundir á 45 % álagi. Laun vegna framangreindra starfa nemi 29.703 krónum (7 x 971,64 krónur + 9 x 1.292,28 krónur + 8 x 1.408,88 krónur).

Samkvæmt 1.9. gr. framangreinds kjarasamnings eigi laun að greiðast fyrsta dag eftir að mánuði þeim lýkur sem laun séu greidd fyrir. Samkvæmt 8. gr. laga um orlof nr. 30/1987 beri vinnuveitanda að greiða áunnin orlofslaun við lok ráðningartímans auk þess sem greiða beri áunnið hlutfall launþega af orlofs- og desemberuppbótum samkvæmt köflum 1.3.1 og 1.3.2 kjarasamningsins.

Stefnandi kveðst gera kröfu um vangoldin laun fyrir maí, júní, júlí og ágúst 2009, auk 10,17% orlofs af launum stefnanda og orlofs- og desemberuppbótum samkvæmt kjarasamningum allt að frátöldum framangreindum innborgunum.

Stefnandi kveður kröfu sína sundurliðast þannig:

Laun vegna maí 69.532 krónur

Laun vegna júní 859.600 krónur

Laun vegna júlí 486.918 krónur

Laun vegna ágúst 29.703 krónur

10,17% orlof 147.033 krónur

Orlofsuppbót 1. maí – 5. ágúst 3.285 krónur

Desemberuppbót 1. maí – 5. ágúst 8.957 krónur

Samtals 1.605.028

Skuldin hafi ekki fengist greidd þrátt fyrir innheimtutilraunir og því sé nauðsynlegt að höfða mál til greiðslu hennar.

Stefnandi styður kröfur sínar við lög nr. 28/1930 um greiðslu verkkaups, lög nr. 55/1980 um um starfskjör launafólks og skyldutryggingu lífeyrisréttinda og lög nr. 30/1987 um orlof. Jafnframt er vísað til meginreglna kröfuréttar, meginreglna vinnuréttar, kjarasamninga VR og vinnuveitenda og bókana sem teljast hluti kjarasamninga.

Kröfur um dráttarvexti og vaxtavexti styður stefnandi við reglur III. og V. kafla laga nr. 38/2001, um vexti og verðtryggingu. Krafan um málskostnað styðst við 1. mgr. 130. gr. laga nr. 91/1991 um meðferð einkamála, sbr. 129. gr. 4. tl. sömu laga um vexti af málskostnaði. Stefnandi sé ekki virðisaukaskattsskyld og beri henni því nauðsyn til að fá dóm fyrir skatti þessum úr hendi stefnda.

III.

Stefndi hafnar því sem röngu, sem fram kemur í stefnu, að stefnandi hafi verið ráðin til næturvörslu á gistiheimilinu. Umsaminn vinnutími hafi verið frá kl. 16:00 til 24:00 alla virka daga og aðra hvora helgi frá kl. 08:00- 24:00. Stefnandi hafi ekki unnið á nóttunni, heldur hafi Á-kk-nf S-kk-nf, starfsmaður gistiheimilisins, séð um nætur- og símavörslu á gistiheimilinu frá lokun kl. 24:00 til 08:00 að morgni.

Þá hafi aðilar samið um að stefnandi og sambýlismaður hennar fengju að búa í einu herbergi gistiheimilisins gegn því að stefnandi tæki að sér að taka á móti gestum eftir kl. 24:00 á þeim dögum er hún hafi starfað til kl. 24:00. Að auki hafi stefnandi og sambýlismaður hennar fengið að neyta alls þess matar, sem í boði hafi verið á morgunverðarhlaðborði gistiheimilisins, hvenær sem þau hafi viljað.

Stefnandi kveður að engar athugasemdir hafi verið gerðar við þetta af hálfu stefnanda, enda hafi hún sparað sér greiðslu húsaleigu sem að hennar sögn hafi áður numið 80.000 krónum á mánuði. Þá hafi aldrei verið samið um að stefnandi tæki að sér næturvörslu á gistiheimilinu, enda hafi aðrir starfsmenn gistiheimilisins séð um þau störf.

Þá byggir stefndi á því að hann hafi greitt stefnanda allar þær greiðslur, sem honum hafi borið, og gott betur. Eins og fram komi í gögnum málsins hafi stefndi til viðbótar fyrri greiðslum, greitt stefnanda 265.760 krónur. Um sé að ræða mismuninn á greiddum launum og því sem eftir hafi staðið samkvæmt kjarasamningum fyrir umsamda vinnu samanber launaútreikning.

Þá geti samstarfsmenn stefndu staðfest að stefnandi hafi aldrei verið við vinnu á nóttunni. A-kvk-nf M-x-x M-x-x kannist ekki við að stefnandi hafi verið við vinnu á nóttunni og hafi hún meðal annars ritað undir yfirlýsingu þess efnis.

Um varakröfu vísi stefndi að meginstefnu til sömu sjónarmiða og færð séu til stuðnings aðalkröfu. Verði fallist á kröfur stefnda um greiðslur fyrir störf eftir kl. 24:00, sé þess krafist að einungis verði greitt fyrir raunverulegt vinnuframlag stefnanda sem sé ein af meginreglum vinnuréttar. Í gögnum málsins sé að finna yfirlit yfir komur gesta gistiheimilisins eftir kl. 24:00 á því tímabili er stefnandi starfaði í þágu stefnda. Komi þar í ljós að skráðar innskráningar á tímabilinu 1. júní 2009 til 5. ágúst 2009 eftir kl. 24:00 séu aðeins á 15 dögum. Af þessum 15 dögum hafi stefnandi aðeins verið við störf og tekið á móti gestum í 7 tilvikum.

Laun stefnanda á starfstíma hennar hjá stefnda ættu því að vera með hliðsjón af ráðningarsamningnum og kjarasamningum sem hér segir:

Í júní 2009 hafi stefnandi starfað 21 dagvinnustundir, 147 stundir á 33% álagi og 90,25 stundir á 45% álagi og 22,75 stundir á 90% álagi. Laun vegna framangreindra starfa nemi 351.687 krónum (21 x 931,94 krónur + 147 x 1.239,47 krónur + 90,25 x 1351,31 krónur + 8 x 1.770,68 krónur). Auk þess beri að greiða stefnanda vegna skerðingar á hvíldartíma hennar að 22,75 klst. og beri að greiða stefnanda 33.157 krónur vegna þeirrar skerðingar (20,25 x 1,5 dagvinnustund x 931,94 krónur). Samtals nemi laun stefnanda í júní 2009 því 384.844 krónum (351.687 krónur + 33.157 krónur).

Sé þess því krafist að dómkröfur stefnanda merkt „laun júní“ lækki sem nemi 510.171 krónum. (Laun að upphæð 384.844 krónum samkvæmt útreikningi stefnda – laun að upphæð 895.015 krónum samkvæmt útreikningi stefnanda).

Í júlí 2009 hafi stefnandi starfað 23 dagvinnustundir, 161 stundir á 33% álagi og 37,25 stundir á 45% álagi. Laun vegna framangreindra starfa nemi 282.885 krónum (23 x 971,64 krónur + 161 x 1.292,28 krónur + 37,25 x 1.408,88 krónur). Auk þess beri að greiða stefnanda vegna skerðingar á hvíldartíma hennar að 9,25 klst. og beri að greiða stefnanda 13.482 krónur vegna þeirrar skerðingar (6 x 1,5 dagvinnustund x 971,64 krónur). Samtals nemi laun stefnanda í júlí 2009 því 296.367 krónum. (282.885 krónur + 13.482 krónur).

Sé þess því krafist að dómkröfur stefnanda merkt „laun júlí“ lækki sem nemi 190.551 krónum. (Laun að upphæð 296.367 krónum samkvæmt útreikningi stefnda – laun að upphæð 486.918 krónum samkvæmt útreikningi stefnanda).

Þá sé þess krafist að dómkröfur stefnanda merkt „orlof “ lækki sem nemi 71.264 krónum (10,17% x 780.446 – 10,17% x 1.481.167,68).

Stefndi hafi þegar greitt stefnanda 265.760 krónur, sem ekki hafi verið tekið tillit til í stefnu og eigi það að koma til frádráttar dómkröfum stefnanda.

Samtals sé því krafist lækkunar sem nemi 1.037.746 krónum. (510.171+190.551+71.264+265.760).

Þá heldur stefndi því fram að hann eigi kröfu á hendur stefnanda vegna ógreiddrar leigu á herbergi í júní 2009 sem nemi 80.000 krónum og júlí 2009 sem nemi 80.000 krónum. Jafnframt eigi stefndi kröfu á hendur stefnanda vegna ógreidds reiknings vegna fæðis stefnanda og sambýlismanns hennar á tímabilinu 1. júní 2009 til 15. júlí 2009 að upphæð 130.500 krónum (1.450 krónur samkvæmt verðskrá gistiheimilis stefnda x 45 dagar x 2).

Samtals geri þetta 290.500 krónur. (80.000 krónur fyrir leigu vegna júní 2009 + 80.000 krónur fyrir leigu vegna júlí 2009 + 130.500 krónur vegna fæðis).

Stefnandi hafi flutt úr herbergi stefnda ásamt sambýlismanni sínum fyrirvaralaust þann 15. júlí 2009 en stefnandi geri kröfu um leigu allan júlí 2009, en almennt sé uppsagnarfrestur á ótímabundnum leigusamningum 1 mánuður.

Sé þess því krafist að krafa stefnda að upphæð 290.500 krónum á hendur stefnanda verði viðurkennd til skuldajafnaðar sbr. 1. mgr. 28. gr. laga um meðferð einkamála og komi til frádráttar kröfum stefnanda fari það svo að dómurinn fallist á kröfu stefnanda hvað varðar vinnu eftir kl. 24:00.

Um lagarök vísast til almennra reglna vinnuréttar og réttinda samkvæmt gildandi kjarasamningi. Jafnframt er vísað til laga nr. 91/1991 um meðferð einkamála, sér í lagi 28. gr. laganna. Krafa stefnda um málskostnað byggist á 129. og 130. gr. laga um meðferð einkamála.

IV.

Við aðalmeðferð málsins gáfu skýrslu fyrir dóminum stefnandi málsins, Á-kk-nf V-kk-nf S-kk-nf, eigandi og framkvæmdastjóri stefnda, og A-kvk-nf M-x-x M-x-x, starfsmaður stefnda. Verður framburður þeirra rakinn eins og þurfa þykir.

Ágreiningur í máli þessu lýtur aðallega að því hvort stefnandi hafi verið að störfum á gistiheimili stefnda frá kl. 24:00 til 08:00 á tímabilinu maí 2009- ágúst 2009. Eins og rakið er hér að framan heldur stefnandi því fram að umsaminn vinnutími hennar hafi verið alla virka daga frá kl. 16:00–08:00 og á föstudögum frá kl. 16:00–08:00 á mánudegi aðra hverja helgi. Krafa stefnanda um greiðslu vangreiddra launa og orlofs byggir á því að hún hafi starfað á gistiheimilinu á nóttunni og eigi þannig rétt á launum í samræmi við það samkvæmt kjarasamningi VR og Samtaka atvinnulífsins sem gerður var í febrúar 2008. Þá hafi hún ekki fengið þá lágmarkshvíld, sem kjarasamningurinn kveði á um, og beri stefnda að greiða henni áunninn frítökurétt sem því nemi.

Stefndi byggir sýknukröfu sína á því að stefnandi hafi ekki verið ráðin til næturvörslu á gistiheimilinu á umræddu tímabili. Stefndi heldur því fram að stefnandi hafi verið ráðin frá kl. 08:00–24:00 alla virka daga og aðra hvora helgi frá kl. 08:00–24:00. Hún hafi hins vegar tekið að sér að taka á móti gestum á nóttunni gegn því að hún og sambýlismaður hennar fengju að búa á gistiheimilinu og neyta þar matar.

Aðilar gerðu ekki með sér skriflegan ráðningarsamning og því liggur ekki að öllu leyti ljóst fyrir um hvað var samið þeirra á milli. Hins vegar kom fram í skýrslu framkvæmdastjóra stefnda fyrir dóminum að stefnandi var á gistiheimilinu frá kl. 24:00–08:00 og að á þeim tíma tók hún á móti gestum og skráði þá inn. Þá fær sú fullyrðing í greinargerð stefnda, að aðrir en stefnandi hafi séð um næturvörslu á gistiheimilinu, ekki stoð í gögnum málsins. Verður því að miða við að stefnandi hafi verið að störfum á gistiheimilinu á þeim tímum og eigi rétt á launum fyrir þá vinnu sína. Þykir ekki skipta hér máli, hversu oft stefnandi tók á móti gestum á umræddu tímabili.

Stefndi byggir á því að fyrir þetta vinnuframlag hafi stefnandi fengið greitt í húsnæði og mat fyrir sig og sambýlismann sinn. Þessu hefur stefnandi mótmælt og staðhæfing stefnda að þessu leyti fær ekki stoð í framlögðum gögnum málsins. Er því ósannað að um það hafi verið samið að stefnandi fengi greitt fyrir vinnu sína í öðru en peningum. Sú staðreynd að stefnandi hafði herbergi til afnota á gistiheimilinu fyrir sig og sambýlismann sinn og að þau máttu neyta matar af morgunverðarborði gistiheimilisins breytir engu þar um. Hefðu þau hlunnindi átt að koma til frádráttar á launum stefnanda, hefði þurft að kveða skýrlega á um það í samningi milli aðila. Stefndi gerði ekki skriflegan ráðningarsamning við stefnanda og ber hann því hallann af sönnunarskorti á efni munnlegs samkomulags um ráðningarkjörin. Að þessu virtu og í ljósi þess, sem hér að framan er rakið, er fallist á kröfu stefnanda um að stefndi eigi að greiða henni laun fyrir vinnuframlag hennar frá 24:00-08:00 eins og krafist er í stefnu á umræddu tímabili, þ.m.t. laun vegna skerðingar á hvíldartíma.

Stefndi hefur ekki mótmælt því að útreikningur stefnanda á kröfu sinni sé í samræmi við framlagðar vinnuskýrslur og kjarasamning VR og Samtaka atvinnulífsins, sem gerður var í febrúar 2008. Verður því fallist á kröfu stefnanda um greiðslu launa fyrir tímabilið maí, júní, júlí og ágúst 2009 eins og þær eru fram settar af hálfu stefnanda samkvæmt endanlegri kröfugerð hennar. Með vísan til 1. gr. og 8. gr. laga nr. 30/1987 um orlof er fallist á kröfu stefnanda um orlofsgreiðslur og með vísan til kafla 1.3.1. og 1.3.2. framangreinds kjarasamnings er fallist á kröfu stefnanda um orlofs- og desemberuppbót.

Með framangreindum rökum er hafnað varakröfu stefnda um lækkun á dómkröfum stefnanda en sú krafa stefnda er byggð á sömu málsástæðum og aðalkrafa hans um sýknu. Þá verður ekki fallist á það með stefnda að miða skuli launagreiðslur til stefnanda vegna vinnuframlags hennar á nóttunni við þau tilvik þegar hún sannanlega tók á móti gestum til innritunar á þeim tíma sólarhringsins, enda verður að telja að vinnuframlag hennar hafi ekki einungis falist í þeim störfum, heldur jafnframt í þeirri viðveru stefnanda á gistiheimilinu sem sýnt hefur verið fram á.

Eftir niðurstöðu málsins verður stefnda gert að greiða stefnanda málskostnað sem þykir hæfilega ákveðinn 500.000 krónur, að meðtöldum virðisaukaskatti.

A-kvk-nf E-kvk-nf héraðsdómari kveður upp dóm þennan.

Dómsorð

Stefndi, Capital- Inn ehf., greiði stefnanda, M-kvk-þgf S-x-x, 851.326 krónur ásamt dráttarvöxtum samkvæmt 1. mgr. 6. gr. vaxtalaga nr. 38/2001 frá 1. júní 2009 af 69.532 krónum til 1. júlí 2009 og frá þeim degi af 685.161 krónu til 1. ágúst 2009 og frá þeim degi af 928.108 krónum til 1. september 2009 og frá þeim degi af 1.117.086 krónum til 4. október 2011 og frá þeim degi af 851.326 krónum til greiðsludags.

Stefndi greiði stefnanda 500.000 krónur í málskostnað, að meðtöldum virðisaukaskatti.

A-kvk-nf E-kvk-nf